आइवरी कोस्ट में राष्ट्रपति के आवास पर हमला  
ओतारो के वफादार सुरक्षबलों ने सत्ता पर काबिज राष्ट्रपति बाग्बो के खिलाफ निर्णायक कार्रवाई करते हुए आबिदजान में राष्ट्रपति आवास पर हमला बोला।
आइवरी कोस्ट में अंतरराष्ट्रीय मान्यता प्राप्त राष्ट्रपति अलासेन ओतारो के वफादार सुरक्षबलों ने सत्ता पर काबिज राष्ट्रपति लॉरेंट बाग्बो के खिलाफ निर्णायक कार्रवाई करते हुए आबिदजान शहर में स्थित राष्ट्रपति आवास पर हमला बोल दिया है।  समाचार वेबसाइट 'बीबीसी डॉट को डॉट यूके' के अनुसार ओतारा के सुरक्षा बलों द्वारा राष्ट्रपति आवास को घेर लिए जाने के बाद सत्ता से हटने को लेकर बाग्बो और संयुक्त राष्ट्र के बीच बातचीत हुई है।  फ्रांसीसी सरकार के सूत्रों ने बताया कि आबिदजान में स्थित बाग्बो के आवास पर हमले किए गए। बाग्बो ने पिछले नवम्बर में हुए चुनाव में जीत हासिल करने का दावा किया है। लेकिन निर्वाचन आयोग का कहना है कि राष्ट्रपति चुनाव में ओतारो सफल रहे थे और संयुक्त राष्ट्र उन्हें बतौर राष्ट्रपति मान्यता प्रदान कर चुका है।  माना जा रहा है कि बाग्बो और  उनके परिजन राष्ट्रपति आवास में बने बंकर में शरण लिए हुए हैं।   गौरतलब है कि पिछले दो दिनों से जारी भीषण घमासान मंगलवार देर रात थम गया और एक समझौते पर संयुक्त राष्ट्र और बाग्बो के बीच रातभर चर्चा चली लेकिन लगता है कि बुधवार सुबह ओतारो के समर्थकों का संयम चुक गया। प्रधानमंत्री गुइलामे सोरो के प्रवक्ता सिद्दिकी कोनाते ने कहा, "हम बाग्बो को बंकर से बाहर निकालकर राष्ट्रपति को सौंप देंगे।"  ओतारो समर्थक सुरक्षा बलों की प्रवक्ता अफौसी बाम्बा ने बताया, "बाग्बो को पकड़ने के लिए ओतारो के सुरक्षाबलों ने राष्ट्रपति आवास में दाखिल होना प्रारंभ कर दिया है।" उन्होंने कहा,"सुरक्षा बल अभी तक बाग्बो को पकड़ नहीं पाए हैं लेकिन इस प्रक्रिया में लगे हुए हैं। सुरक्षाबल राष्ट्रपति आवास में दाखिल हो चुके हैं।"  फ्रांसीसी सशस्त्र बलों के प्रमुख एडम एडौर्ड गिलार्ड ने एक रेडियो के जरिए बताया कि बाग्बो एक और चार अप्रैल के दौरान सत्ता से हटने को तैयार हुए थे। उन्होंने कहा कि बाग्बो के पास आत्मसमर्पण के अलावा और कोई रास्ता नहीं हैं।